TARYBOS REGLAMENTAS (EB) Nr. 1964/2005
2005 m. lapkričio 29 d.
dėl bananų muitų tarifų normų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
1993 m. vasario 13 d. Tarybos reglamente (EEB) Nr. 404/93 dėl bendro bananų rinkos organizavimo (1) numatyta ne vėliau kaip nuo 2006 m. sausio 1 d. bananų importui pradėti taikyti vien tik tarifinį režimą.
(2)
2004 m. liepos 12 d. Taryba įgaliojo Komisiją pradėti derybas pagal 1994 m. GATT XXVIII straipsnį, siekiant pakeisti tam tikras nuolaidas bananams. Atitinkamai 2004 m. liepos 15 d. Bendrija pranešė PPO apie savo ketinimą pakeisti tam tikras EB CXL priede numatytas nuolaidas produktui, klasifikuojamam 0803 00 19 subpozicijoje (bananai). Derybas vedė Komisija, konsultuodamasi su komitetu, įsteigtu pagal Sutarties 133 straipsnį, ir Žemės ūkio specialiuoju komitetu, vadovaudamasi Tarybos pateiktais derybų nurodymais.
(3)
Komisijai nepavyko pasiekti priimtino susitarimo su Ekvadoru ir Panama, turinčių pagrindinį produkto, klasifikuojamo 0803 00 19 HS subpozicijoje (bananai) tiekimo interesą, ir su Kolumbija bei Kosta Rika, turinčių pakankamai rimtą tiekimo interesą. Vadovaudamasi 2001 m. lapkričio 14 d. PPO ministrų konferencijos sprendimo dėl Europos Bendrijų ir AKR-EB partnerystės susitarimo priedu, Komisija taip pat konsultavosi su PPO nariais. Šių konsultacijų metu priimtinas susitarimas nepasiektas.
(4)
2005 m. sausio 31 d. Bendrija pranešė PPO, kad ji ketina pakeisti suteiktas nuolaidas produktui, klasifikuojamam 0803 00 19 subpozicijoje (bananai), kurio privalomo tarifo norma yra 230 EUR už toną.
(5)
To sprendimo priede nustatyta arbitražo procedūra buvo pradėta 2005 m. kovo 30 d.2005 m. rugpjūčio 1 d. paskelbtu arbitražo sprendimu padaryta išvada, kad Bendrijos pasiūlytas didžiausio palankumo statuso (DPS) tarifo norma 230 EUR už toną neatitiko pirmiau paminėto priedo, nes dėl jos nebūtų bent jau išlaikyta bendroji DPS tiekėjų rinkos prieiga. Komisija peržiūrėjo Bendrijos pasiūlymą, atsižvelgdama į arbitražo išvadas. 2005 m. spalio 27 d. paskelbtu antruoju arbitražo sprendimu padarė išvadą, kad pataisytas pasiūlymas DPS tarifo norma 187 EUR už toną situacijos neištaisė. Todėl Komisija dar pakeitė savo pasiūlymą, kad ištaisytų situaciją.
(6)
Taip pat reikėtų atidaryti tarifinę kvotą bananams iš AKR šalių laikantis Bendrijos įsipareigojimų, numatytų AKR-EB partnerystės susitarime.
(7)
Šiam reglamentui įgyvendinti būtinas priemones bei susijusias pereinamojo laikotarpio priemones, visų pirma susijusias su tarifinės kvotos bananams iš AKR šalių valdymu, reikėtų priimti pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais, tvarką (2),
PRIĖMĖ ŠĮ REGLAMENTĄ:
1 straipsnis
1. Tarifo norma bananams (KN kodas 0803 00 19) yra 176 EUR už toną.
2. Pradedant 2006 m. sausio 1 d., kiekvienais metais nuo sausio 1 d. iš AKR šalių importuotiems bananams (KN kodas 0803 00 19) atidaroma 775 000 tonų grynojo svorio autonominė tarifinė kvota, kuriai taikomas nulinis muito tarifas.
2 straipsnis
Šio reglamento įgyvendinimui reikalingos priemonės ir pereinamojo laikotarpio priemonės, skirtos palengvinti perėjimą nuo esamos tvarkos prie šiame reglamente nustatytos tvarkos, patvirtinamos 3 straipsnio 2 dalyje nustatyta tvarka.
3 straipsnis
1. Komisijai padeda Bananų vadybos komitetas, įkurtas pagal Reglamento (EEB) Nr. 404/93 26 straipsnį (toliau - komitetas).
2. Darant nuorodą į šią dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas terminas yra vienas mėnuo.
3. Komitetas patvirtina savo darbo tvarkos taisykles.
4 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 29 d.